Ole Hækkerup (S), 2011-02-22:
Tak, nu får vi se, om SF har spørgsmål til mig.
Enhedslisten foreslår, som jeg læser det, at der inden 12 måneder skal være 100 pct. mobildækning i Danmark.
Lad mig prøve at se så positivt som muligt på det.
Vi ønsker også, at der skal være 100 pct. mobildækning i hele Danmark.
Opgaven bliver at undgå mobilhuller der, hvor der ikke er dækning.
Det er fuldstændig, hvilket også er blevet nævnt, ligesom ambitionen om at få hele Danmark dækket af mobilt bredbånd.
Det vil sige, at de intentioner, der ligger bag Enhedslistens forslag, deler vi på mange måder.
Men vi mener, at vejen frem til at få hele Danmark dækket er at stille krav om dækning, når der udbydes nye frekvenser, for derved at spænde teleselskaberne for den vogn at få hele Danmark dækket ordentligt.
Vi har jo så i øvrigt her i Folketinget netop behandlet den reviderede telelovgivning, og i den forbindelse synes jeg, at der er nogle ting, det er værd at holde øje med, når man har den her ambition.
Der er for det første
udbygningen af master: Hvor meget kan de masteudbygningsplaner, der ligger, bidrage til at løse problemerne?
Et er jo, at der er planer om det, noget andet er, hvor meget der i virkeligheden bliver til noget.
Det er jo nok værd at holde øje med.
Derudover er der det med, at man ikke længere særskilt skal søge om tilladelse til at sætte en antenne op på en eksisterende mast.
Der er det her med fælles udnyttelse af master; at kommuner kan stille krav om fælles udnyttelse af master.
Der er kommunernes nye mulighed for at påbyde selskaberne fælles udnyttelse af ledningsnet, rør osv.
Der kan stilles krav til selskaberne om dækning, når der indgås købsaftaler.
Det kunne, hvilket jeg også tror fremgår af bemærkningerne til forslaget, eksempelvis være en kommune, der ville sikre dækning til hjemmeplejens kommunikation i hele kommunen.
Netværksdeling har også været nævnt.
Skal vi sikre, at vi på den ene side fra Christiansborgs side stiller større og større krav om dækning i forbindelse med udbud af frekvenser, og at kommunernes nye værktøjer på den anden side faktisk bliver til noget, skal vi jo holde øje med det.
Hvor står vi henne om 1 år, om 2 år?
Hvor langt er vi nået med masteudbygningen?
Hvor langt er vi nået med at bruge andres master osv.?
Har det betydet, at vi reelt har fået en større dækning?
Det er igen, fordi jeg deler intentionen om, at det her land skal være helt dækket af mobilnettet.
Der, hvor vi nok adskiller os lidt fra Enhedslisten, er i spørgsmålet om, hvad der er samfundets opgave, og hvad der er de private teleselskabers opgave.
Det er jo i virkeligheden ikke overraskende, hvis det er sådan.
Vi synes, det er samfundets opgave at stille kravene.
Det er samfundets opgave at sætte målene.
Det er teleselskabernes opgave at leve op til de krav, der stilles, når der gives frekvenstilladelser.
Det gælder også de nye muligheder, som kommunerne har for at stille krav.
Det vil vi tro er en god arbejdsdeling.
Konsekvensen af mit synspunkt er også, at hvis alle de ting, som jeg her har nævnt, ikke fører til, at der reelt sker en udvikling, så flere bliver dækket af mobilnettet, er vi meget parate til at se på, hvad der ellers er brug for af nye initiativer, og se på, hvad vi ellers kan gøre, og hvordan vi kan stille nye krav til branchen.
Eksempelvis siger branchen allerede i dag, at 99,9 pct. af befolkningen er dækket af mobilnettet.
Her må jeg sige, at det lyder godt, men det stemmer ikke altid overens med det, jeg hører folk fortælle at der er sorte pletter, altså hvor telefonen ryger ud, og hvor der ikke er dækning.
Derfor kunne jeg godt tænke mig, at vi på et tidspunkt kunne få en lidt bredere tilgang og prøve at få andre end selskaberne til at vurdere, hvor bredt der dækkes.
Så har der i denne forbindelse været en lille diskussionen om pengene, og jeg vil ikke på nogen måde lægge nogen og heller ikke Enhedslisten for den sags skyld nogle ord i munden om finansieringsdelen.
Jeg skal bare sige, at hvis der sidder nogen og får den idé, at det her da er en opgave, som staten eller samfundet burde kaste sig over og give nogle penge til, vil jeg gerne advare imod det.
Hvis man forestiller sig, at eksempelvis staten kommer med penge, så tror jeg, at alle i branchen vil forsøge i første omgang at få del i de penge, før de vil foretage sig noget som helst andet.
Vi kan stille krav til selskaberne, når de vil bruge frekvenserne.
På den baggrund skal jeg på vegne af Socialdemokraterne meddele, at vi ikke kan støtte forslaget fra Enhedslisten.